Häälteostuga seotud kriminaalasjades on keskkriminaalpolitsei kahtlustatavatena kinni pidanud seitse isikut. Häälteostu kahtlustatakse Paldiskis, Kiviõlis, Sillamäel, Koeru vallas ja Narva-Jõesuus.
16. oktoobril pidas Keskkriminaalpolitsei korruptsioonikuritegude büroo Ida-Virumaal kinni kaks isikut, kellele on esitatud kahtlustus häälte ostmises ning vastutasuks 10 euro sularaha lubamises. Üks kahtlustatavatest oli Kiviõli linnavolikogu kandidaat Keskerakonna nimekirjas ning teine kahtlustatav kandidaadi heaks töötav isik.
Samal päeval alustati kriminaalasi kontrollimaks kahtlust, et Narva-Jõesuus osteti sularaha eest hääli valimisliidu «Lemmik linn» kandidaadi heaks.
17. oktoobril peeti Harjumaal Paldiskis kinni kaks «Põhjasadama» valimisliidu nimekirjas linnavolikogusse kandideerivat inimest, keda kahtlustatakse häälte ostmises. Kahtlustuse kohaselt veensid nad valijaid enda poolt hääletama ja andsid pärast hääletamas käimist valijatele 30 eurot.
Samal päeval peeti Järvamaal Koeru vallas kinni mees, keda kahtlustatakse valimisliidu «Parem Koeru» kandidaadi kasuks häälte ostmises ning vastutasuks alkoholi lubamises.
20. oktoobri lõuna ajal pidasid Keskkriminaalpolitsei töötajad Ida-Virumaal Sillamäel kinni kaks meesterahvast, keda kahtlustatakse häälte ostmises Sotsiaaldemokraatliku erakonna kandidaadi ja üksikkandidaadi kasuks. Kahtlustuse kohaselt pakuti häälte eest sularaha 7-10 eurot.